पानीपत का अरूण मौर्य अवैध हथियारों के केस में जेल जा चुका, वहीं कुख्यात अपराधियों से मिला
Uttar Pradesh Mafia Atiq Ahmed Murder Case - Panipat Born Shooter Arun Maurya Killed Gangster And His Brother. उत्तर प्रदेश के प्रयागराज में माफिया अतीक अहमद और उसके भाई अशरफ की गोली मारकर हत्या करने वालों का कनेक्शन पानीपत से जुड़ते ही यहां खुफिया एजेंसी हरकत में आ गई। यूपी और हरियाणा पुलिस अलर्ट मोड़ में है।
उत्तर प्रदेश के प्रयागराज में माफिया अतीक अहमद और उसके भाई अशरफ की गोली मारकर हत्या करने वालों का कनेक्शन पानीपत से जुड़ते ही यहां खुफिया एजेंसी हरकत में आ गई। यूपी और हरियाणा पुलिस अलर्ट मोड पर है।
इस दोहरे हत्याकांड में ताबड़तोड़ गोलियां चलाने वाला एक आरोपी अरूण मौर्य है, जोकि पानीपत के विकास नगर का रहने वाला है। जिसका जन्म भी पानीपत में हुआ। 18 वर्षीय अरुण मौर्य 10वीं पास है। उस पर पानीपत में भी 2 केस दर्ज हैं।
इसमें एक मुकदमा अवैध पिस्तौल समेत पकड़े जाने का और दूसरा मुकदमा एक गांव में मारपीट करने व जान से मारने की धमकी देने का है। इसके बाद वह जेल में भी गया और बाहर आने के बाद शौक से बोला कि अब जेल में उसका आना-जाना लगा रहेगा।
अरूण मौर्य की आपराधिक पृष्ठभूमि पानीपत से ही शुरू हुई थी। इसके बाद उसे जेल में अपराध की दुनिया के कई बड़े चेहरे मिले। बस यहीं से ही अरूण ने भी अपराध की दुनिया में अपना नाम कमाने और बड़े-बड़े कांड करने का फैसला लिया था।
1988 में आया था परिवार पानीपत
पुलिस रिकॉर्ड के मुताबिक UP के गांव कादरवाड़ी जिला कासगंज से मथुरा प्रसाद अपने परिवार सहित पानीपत आया था। यहां वे विकास नगर में किराए के मकान में रहने लगे। मथुरा प्रसाद अपने बेटों दीपक, सुनील के साथ मेहनत मजदूरी करने लगा।
सभी ने खूब मेहनत की और 1995 में अपना मकान बना लिया। मथुरा प्रसाद, अरुण मौर्य का दादा है। जिसे वह बाबा कहता है। अरुण मौर्य कई वर्षों से पानीपत में अपने भाई व अन्य परिवार के लोगों के साथ रह रहा है।
गांव में उसका आना जाना भी कम है। अभी 6 महीने पहले ही उसका पानीपत में किसी के साथ झगड़ा हुआ था। जिसके बाद वह UP चला गया और वहां चाचा-चाची के साथ रहने लगा। चाचा-चाची के घर के अलावा भी उसने यूपी में कई ठिकाने बनाए हुए हैं।
हथियार रखने का था शौक, 3 हजार में खरीदा था
अरूण के पिता दीपक अपनी पत्नी केला व छोटे बेटे अनिकेत और बेटी सपना के साथ 8 साल पहले वापस अपने पैतृक गांव कादरवाड़ी जिला कासगंज यूपी चले गए थे। जबकि अरुण मौर्य पानीपत में अपने चाचा व दादा के पास रहने लगा।
पानीपत की CIA-2 पुलिस ने आरोपी अरुण मौर्य को 4 फरवरी 2022 को सेक्टर 25 में शराब ठेके के पास से अवैध हथियार के साथ गिरफ्तार किया था। पूछताछ में उसने बताया था कि उसे हथियार रखने का शौक है, जिसे पूरा करने के लिए उसने गांव कादरवाड़ी निवासी अतुल से 3 हजार रुपए में हथियार खरीदा था। पुलिस ने अरुण मौर्य की निशानदेही पर कादरवाड़ी में दबिश देकर अतुल को भी गिरफ्तार कर लिया था और दोनों को जेल भेज दिया था।
जेल से आने के बाद फिर की मारपीट
जेल से जमानत पर आने के बाद 6 माह पहले पानीपत में एक युवक के साथ उसने मारपीट की और फिर कासगंज, यूपी भाग गया। उस समय उसके हाथ में फ्रैक्चर था। वह इसके बाद फिर पानीपत आ गया। यहां कुटानी रोड स्थित एक फैक्ट्री में अपने चाचा के साथ काम करने लगा। वह पिछले रविवार को दिल्ली में अपने दोस्त की शादी में शामिल होने की बात कहकर गया था। इसके बाद उसका मोबाइल बंद आ रहा था।